medieval-data/medieval-letters huggingface dataset:
CCXXVII.  Monasterii Scotorum S. Jacobi Ratisponensis tutelam suscipit possessionisque ac privilegia confirmat.   (Veronae, April. 10) .[RIED,  Cod. diplom. Ratisbon.,  II, 267.]
Author: Lucius III

LUCIUS episcopus, servus servorum Dei, dilectis filiis GREGORIO abbati monasterii Sancti Jacobi Ratisponae, ejusque fratribus tam praesentibus quam futuris regularem vitam professis in perpetuum.

Religiosam vitam eligentibus apostolicum convenit adesse praesidium, ne forte cujuslibet temeritatis incursus aut eos a proposito revocet, aut robur, quod absit! sacrae religionis infringat. Eapropter, dilecti in Domino filii, vestris justis postulationibus clementer annuimus, et praedecessorum nostrorum felicis memoriae Eugenii, Adriani, Alexandri Romanorum pontificum vestigiis inhaerentes praefatum monasterium, in quo divino mancipati estis obsequio, sub beati Petri et nostra protectione suscipimus et praesentis scripti privilegio communimus, imprimis siquidem statuentes, ut ordo monasticus, qui secundum Deum et beati Benedicti Regulam in eodem loco noscitur institutus, perpetuis ibidem temporibus inviolabiliter observetur. Praeterea quascunque possessiones, quaecunque bona eadem Ecclesia in praesentiarum juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis, praestante Deo, adipisci poterit, firma vobis vestrisque successoribus et illibata permaneant. Obeunte vero te nunc ejusdem loci abbate vel tuorum quolibet successorum, nullus ibi qualibet subreptionis astutia seu violentia praeponatur, nisi quem fratres communi consensu vel fratrum pars consilii sanioris secundum Dei timorem et Beati Benedicti Regulam providerint eligendum. Sane peregrinos et supervenientes hospites, si neque fuerint alicui Ratisbonen. Ecclesiae parochiali jure subjecti, cum apud vos obierint, sicut in Ecclesia vestra de antiqua consuetudine est obtentum, liceat vobis nullius contradictione obstante ecclesiasticae tradere sepulturae, si sponte ibi voluerint sepeliri. Et quia quaedam Ecclesiae a vobis ordinem susceperunt, quae vestro regimini sunt subjectae, ne in eis regularis observantia depereat disciplinae, statuimus, ut, sicut consuetum est, majorum Ecclesiarum illarum personae ad monasterium vestrum semel in anno accedant, ubi et correctiones excessuum et instituta ordinis a vobis suscipiant humiliter et observent. Decernimus ergo ut nulli omnino hominum liceat praefatum monasterium temere perturbare seu possessiones ejusdem auferre vel ablatas retinere, minuere aut aliquibus vexationibus fatigare; sed omnia integra conserventur eorum, pro quorum gubernatione et sustentatione concessa sunt, usibus omnimode profutura, salva Ratisponen. Episcopi canonica justitia. Si qua igitur in futurum ecclesiastica saecularisve persona, etc. Ego Lucius catholicae Ecclesiae episcopus. Deinde sequitur subscriptio X cardinalium. Datum Veronae per manum Alberti, sanctae Romanae Ecclesiae presbyteri cardinalis et cancellarii. IV Idus Aprilis, indictione IV, Incarnationis Dominicae anno 1185, pontificatus vero domni Lucii papae III, anno IV.
CCXXVIII.  Bulla pro capitulo S. Martini Turonensis.   (Veronae, April. 17.)
Author: Lucius III

LUCIUS episcopus, servus servorum Dei, dilectis filiis decano, thesaurario et capitulo Sancti Martini Turonensis, salutem et apostolicam benedictionem.

Quanto specialius ecclesia vestra beati Petri juris existit et a praedecessoribus nostris majorem praerogativam obtinuit libertatis, tanto amplius ejus necessitati compatimur, et commodis et quieti attentius debemus et volumus providere. Quapropter, abjurationem communiae vel conjurationis, quam de consilio fratrum quassavimus, quocunque nomine censeretur, receptam per venerabilem fratrem nostrum W. Remensem archiepiscopum Sanctae Sabinae cardinalem, apostolicae sedis legatum, et per dilectum filium abbatem Majoris Monasterii quibus hoc fuerat a nobis commissum ratam habentes, auctoritate apostolica confirmamus, sub interminatione anathematis inhibentes ne quis ad eam deinceps sub quacunque occasione aspiret. Nulli ergo omnino hominum liceat hanc paginam nostrae confirmationis et prohibitionis infringere, vel ei ausu temerario contraire. Si quis autem hoc attentare praesumpserit, indignationem omnipotentis Dei et beatorum Petri et Pauli apostolorum ejus se noverit incursurum. Datum Veron., XV Kalend. Maii.
CCXXXI. [  Hartwigo II] archiepiscopo Hamburgensi significat se inobedientes Daciae, Sueciae, Norwegiae episcopos propter tumultuosum regnorum illorum statum evocare distulisse.   (Veronae, Maii 4.) [LAPPENBERG,  Hamburg. Urkund.,  I, 238.]
Author: Lucius III

LUCIUS episcopus, servus servorum Dei, venerabili fratri Bremensi archiepiscopo, salutem et apostolicam benedictionem.

Cum nuntius quem apud apostolicam sedem dimiseras, ut citaremus episcopos per Daciam, Suetiam et Norwegiam constitutos ad respondendum de obedientia quam Ecclesiae tuae subtraxisse dicuntur, plurimum institisset, non est visum nobis aut fratribus nostris quod in tanta turbatione, quanta nunc in praedictis esse regnis asseritur, et in novitate tua ejus satisfacere instantiae deberemus. Tu itaque, considerans quia quod differtur non aufertur, ejus negligentiae aut minori affectioni, quam erga te habeamus, nequaquam ascribas, quod petitionem ipsam distulimus exaudire, sed majorem nobiscum opportunitatem exspectes, quoniam tempore opportuno, auctore Deo, libenter tuis intendemus commodis et honori. Datum Veronae, IV Nonas Maii.
CCXXXIII.  Compositionem factam inter [Joannem] Gratianopolitanum episcopum et [Hugonem] ducem Burgundiae confirmat.   (Veronae, Jun. 13.) [  Histoire du Dauphiné,  I, Preuv., 182.]
Author: Lucius III

LUCIUS episcopus, servus servorum Dei, venerabili fratri Gratianopolitano episcopo, salutem et apostolicam benedictionem.

Relatum est nobis ex parte tua, quod cum nobilis vir dux Burgundiae contra te super terra de Plana et quibusdam molendinis et multis aliis controversiam suscitasset, inter vos tandem super omnibus amicabilis compositio intercessit, quae religione jurisjurandi et scripto publico dicitur roborata. Ut igitur inconcussam habeat imposterum firmitatem, eamdem compositionem, sicut de assensu partium facta est et recepta, et in scripto publico continetur, auctoritate apostolica confirmamus, et praesentis scripti patrocinio communimus. Nulli ergo omnino hominum liceat hanc nostrae confirmationis paginam infringere aut ei ausu temerario contraire. Si quis autem hoc attentare praesumpserit, indignationem omnipotentis Dei et beatorum Petri et Pauli apostolorum ejus se noverit incursurum. Datum Veronae, Idus Junii.
CCXXXIV.  Hebdomadariis Ecclesiae Spinalensis redditus quosdam asserit.   (Veronae, Jun. 18.) [D. CALMET,  Histoire de Lorraine,  II, Preuv., pag. 389.]
Author: Lucius III

LUCIUS episcopus, servus servorum Dei, dilectis filiis STEPHANO, BALDAMO, DOMINICO, GARINO, hebdomadariis Spinalensis Ecclesiae, salutem et apostolicam benedictionem.

Justis petentium desideriis dignum est nos facilem praebere consensum, et vota quae a rationis tramite non discordant, effectu prosequente complere. Quapropter, dilecti in Domino filii, vestris justis postulationibus grato concurrentes assensu, redditus ad sustentationem vestram a dilecta in Christo filia nostra abbatissa Spinalensi vobis canonice et integre assignatos, et a Petro Tullensi episcopo confirmatos, sicut eos juste et pacifice possidetis, et in scriptis bonae memoriae quondam Stephani et Petri episcoporum et ipsius abbatissae authenticis continetur, vobis quatuor et successoribus vestris auctoritate apostolica confirmamus, et praesentis scripti patrocinio communimus. Nulli ergo omnino hominum liceat hanc paginam nostrae confirmationis infringere, vel ei ausu temerario contraire. Si quis autem hoc attentare praesumpserit, indignationem omnipotentis Dei, et beatorum Petri et Pauli apostolorum ejus se noverit incursurum. Datum Veronae, XIV Kal. Julii.
CCXXXV.  Privilegium pro parthenone Spinalensi.   (Veronae, Jun. 19.) [  Ibid.  ]
Author: Lucius III

LUCIUS episcopus, servus servorum Dei, dilectis in Christo filiabus SIBYLLAE abbatissae et conventui Spinalensi, salutem et apostolicam benedictionem.

Ea quae ad divini cultus observantiam pertinent, de pontificum rationali providentia constituta, nulla debent praesumptione mutari, et ut majorem habeant firmitatem, apostolico sunt munimine confirmanda. Quapropter vestris justis postulationibus annuentes, constitutionem quam bonae memoriae Stephanus Metensis episcopus fecisse dicitur, et scripto proprio confirmasse, videlicet ut in ecclesia vestra quatuor hebdomadarii maturae aetatis, et conversationis honestae, jugiter sua vice deserviant, apostolica auctoritate confirmamus; litteris praesentibus statuentes ut quod de praebendis eorum provida jam pridem fuit deliberatione dispositum, et hactenus observatum, inviolabiliter observetur. Nulli ergo omnino hominum liceat hanc paginam nostrae confirmationis et constitutionis infringere, vel ausu temerario contraire. Si quis autem hoc attentare praesumpserit, indignationem omnipotentis Dei, et beatorum Petri et Pauli apostolorum ejus se noverit incursurum. Datum Veronae, XIII Kal. Julii.
CCXXXVI.  Privilegium de libertate burgi S. Remigii ab archiepiscopo concessa et quod homines ejusdem burgi capi non debent Remis et de mercatis.   (Veronae, Jul. 5.) [VARIN,  Archives admin. de Reims,  I, I, 404.]
Author: Lucius III

LUCIUS episcopus, servus servorum Dei, dilectis filiis SIMONI abbati et conventui S. Remigii, salutem et apostolicam benedictionem.

Ex tenore authentici scripti venerabilis fratris nostri W. Remensis archiepiscopi, cardinalis S. Sabinae et apostolicae sedis legati, nobis innotuit quod ipse, Domino inspirante, vestrae et omnium vestrorum tranquillitati et paci prospiciens in futurum libertates et consuetudines vestras, census etiam, bannum, justitiam, sextellarium, mercata sextae feriae et diei Dominici, furnos atque molendina, et alia quae hactenus habuistis, scripto proprio confirmavit, instituens ut homines vestri vel alii in burgo vestro manentes, Remis pro causis vel aliis quibuslibet negotiis euntes vel redeuntes, continua securitate laetentur, nec ipsi vel res eorum a praepositis vel officialibus ejus, vel ab aliis quibuslibet, capi debeant aut teneri, quandiu sub examine vestro voluerint justitiam exhibere, nisi forte in praesenti forifacto fuerint deprehensi. Unde nos factum ejusdem archiepiscopi ratum habentes, praescriptam libertatem et alia quae vobis sunt ab eodem archiepiscopo rationabili provisione concessa, sicut in authentico ipsius archiepiscopi scripto plenius continetur devotioni vestrae auctoritate apostolica confirmamus. Decernimus ergo, etc. Datum Veronae, III Non. Julii.
CCXXXVII.  Sententiam ab episcopo Torcellano et priore Charitatis delegatis apost. latam pro monasterio S. Salvatoris approbat.   (Veronae, Jul. 13.) [CORNELIUS,  Eccl. Venet.,  t. XIV, p. 111.]
Author: Lucius III

LUCIUS episcopus, servus servorum Dei, dilectis filiis G. priori et canonicis S. Salvatoris de Venetiis salutem et apostolicam benedictionem.

Ea quae judicio vel concordia finiuntur, firma debent et illibata manere, et ne processu temporis per alicujus malitiam immutentur, litterarum . . . . . nostroque praesidio communiri, cum autem inter vos et Jo. Premarinum plebanum S. Bartholomaei super quibusdam parochianis controversia fuerit aliquandiu agitata, tandem venerabilis frater noster Torcellanus . . . episcopus et dilectus filius . . . prior S. Mariae de Charitate quibus causa ipsa fuit de apostolico mandato commissa, auditis rationibus et allegationibus hinc inde propositis, diffinitam sententiam terminarunt. Nos igitur eamdem sententiam sicut rationabiliter lata est, auctoritate apostolica confirmamus et praesentis scripti patrocinio communimus. Nulli ergo omnino hominum liceat hanc paginam nostrae confirmationis infringere vel ei ausi temerario contraire. Si quis autem hoc attentare praesumpserit, indignationem omnipotentis Dei, et beatorum Petri et Pauli se noverit incursurum. Datum Veronae, III Idus Julii.
CCXXXIX.  Clericis de Rhodigio significat se delegasse episcopo Patavino causam novae ecclesiae ab ipsis constructae in praejudicium ecclesiae S. Jo. Baptistae de Costa, subjectae monasterio S. Cypriani de Muriano.   (Veronae, Jul. 26.) [CORNELII  Eccles. Venet.,  t. X, pars IV, p. 204.]
Author: Lucius III

LUCIUS episcopus, servus servorum Dei, dilectis filiis clericis de Rodigo salutem et apostolicam benedictionem.

Significante dilecto filio nostro abbate S. Benedicti super Padum cum dilecto filio nostro priore S. Cypriani de Venetiis intelleximus, quod cum decem et octo jam annis elapsis ecclesiam baptismalem in memoriam S. Joannis in villa, quae Costa dicitur, de licentia bonae memoriae V. qu. Adriensi episcopi construxissent, vos in eadem villa post appellationem ad sedem apostolicam interpositam, et denuntiationem novi operis ecclesiam novam construere in detrimentum veteris incoepistis. Ideoque causam venerab. fratri nostro Paduano episcopo committentes, per apostolica scripta mandamus quatenus cum propter hoc fueritis evocati ad ejus praesentiam accedatis, et quod inter vos judicaverit appellatione remota suscipiatis et firmiter observetis. Datum Veronae, VII Kal. Aug.
CCXLII.  Privilegium pro canonicis Ecclesiae Spinalensis.   (Veronae, Oct. 17.) [D. CALMET,  Hist. de Lorraine,  II, Pr., p. 390.]
Author: Lucius III
Date:  [Bertranni]

LUCIUS episcopus, servus servorum Dei, dilectis filiis canonicis Ecclesiae Spinalensis, salutem et apostolicam benedictionem.

Sacrosancta Romana Ecclesia devotos et humiles filios ex assuetae pietatis officio propensius diligere consuevit, et ne pravorum hominum molestiis agitentur, tanquam pia mater, suae protectionis munimine confovere. Quapropter, dilecti in Domino filii, devotionem quam erga beatum Petrum et nos ipsos habere noscimus attendentes, praedictam ecclesiam nostram in qua providentia venerabilis fratris nostri B. Metensis episcopi, divino estis obsequio mancipati, sub beati Petri et nostra protectione suscipimus, et praesentis scripti patrocinio communimus; statuentes ut liceat vobis personas e saeculo fugientes, liberas et absolutas ad conversionem recipere, et sine contradictione aliqua retinere; sepulturamque ipsius loci liberam esse decernimus, et eorum devotioni et extremae voluntati qui se illic sepeliri deliberaverint, nisi forte excommunicati vel interdicti sint, nullus obsistat, salva tamen justitia illarum ecclesiarum, a quibus mortuorum corpora assumuntur. Adjicientes auctoritate Apostolica prohibemus, ut dioecesanus episcopus ad synodum suam vos accedere non compellat, nisi in dioecesi ejus ecclesiam habeatis, vel tales excessus in vobis appareant, quod decanus vester nec possit nec debeat emendare. Nulli ergo omnino hominum liceat hanc paginam protectionis, constitutionis et prohibitionis nostrae infringere, vel ausu temerario contraire. Si quis autem hoc attentare praesumpserit, indignationem omnipotentis Dei, et beatorum Petri et Pauli apostolorum ejus se noverit incursurum. Datum Veronae, XVII Kal. Novemb.
CCXLVII.  Ad decanum et canonicos Vocestem.
Author: Lucius III

Quia requisistis a nobis utrum ad electionem faciendam procedere debeatis; proponentes quod eam sine assensu regio facere non audetis, si aliter fieri non possit, ad H. dilectum filium nostrum in Christo, regem Angliae, accedentes, ei studiosius insinuetis B. quondam episcopum vestrum perpetuo esse depositum, et ejusdem regis impetrato assensu, in personam honestam, litteratam et idoneam unanimiter conveniatis, et eam in pastorem et episcopum eligatis concorditer, ut ejus providentia et gubernatione ecclesiae tam in spiritualibus quam in temporalibus grata valeant incrementa provenire.
CCXLVIII.  Ad . . . .
Author: Lucius III
Date:  [archidiacono forte ]

Rotbertus de Columbellis super ecclesia cujusdam villae de Columbellis contra adversarium suum duplices litteras ad Rothomagen. archidiaconum, et Turonen. judices impetravit, ut si coram Rothomagen. obtinere non valeat archidiaconatum coram Turonen. judice nocere adversario suo non desistat. Quoniam igitur non est hujusmodi malitiis indulgendum, praecipimus, quatenus utraeque litterae viribus careant, et si quid per eas factum fuerit, irritum habeatur, et vacuum.
CCXLIX.  Ad Cantuariensem archiepiscopum.
Author: Lucius III

Cum te consulente postulas edoceri, utrum ad te pertineat sententia in causis, quas judices in tua provincia delegati a nobis protulerint, confirmare, licet de causis nihil in tua praesentia sit tractatum; consultationi tuae taliter respondemus, quod, sententiam ipsam, nisi velis, non teneris confirmare, sed id tibi ex officii debito noveris imminere, ut si ad mandatum eorumdem judicum, sententia non possit exsecutioni mandari, eis praestes auxilium et favorem; et ipsam etiam, si noveris rationabiliter latam, poteris confirmare.
CCL.  Ad . . . .
Author: Lucius III
Date:  [ Cotosmor ] [fuerit, eamdem]

Significavit nobis W. clericus de Cothosinori , quod cum ecclesiam ipsam canonice sit adeptus, et per XXX annos et amplius in pace possederit, S. clericus, qui pluribus beneficiis ecclesiasticis dicitur abundare, ipsum obtentu quarumdam litterarum, quas a sanctae recordationis Alex. papa praedecessore nostro dicitur impetrasse, cum ea occasione, quod filius sit illius, qui proxime in eadem ecclesia ministravit, trahens in causam multipliciter inquietare praesumit. Quia igitur injustum est, et absonum rationi, ut idem W. eadem ecclesia, ex quo in ea per tot tempora dicitur fuisse, debeat tali occasione privari: dis. per A. s. m. qua. Si quae praemisimus, veritate noveritis subnixa, ipsum a memorato clerico talis occasionis obtentu non dimittatis super ecclesia ipsa aliquatenus molestari, sed faciatis eum sicut justum videritis, eam pacifice possidere.
CCLI.  Ad Barch. episcopum, et abbatem de Abanden, et priorem S. Fridae.
Author: Lucius III

Ex conquestione B. clerici . . . . et infra: Quoniam igitur ea quae sunt contra Ecclesiae disciplinam, ratio postulat emendari: dis. V. per A. s. m. qua. Si quod asseritur, noveritis ratione subniti, praefatum R. a praedicta ecclesia sub. ap. ob. faciatis amoveri; et eamdem B. praefato, si idoneus fuerit assignari, non obstantibus litteris nostris pendente ap. a sede ap. impetratis. Si autem R. rationabile impedimentum non ostenderit; quia non sit appeliationem interpositam prosecutus, eum in expensas necessarias ap. re. alteri parti condemnetis.
CCLII.  Ad . . . .
Author: Lucius III
Date:  [ al. consignandas, al. 
 confringendas, al. confingentes]

Improba pestis falsitatis, quam falsarii quidam in terra charissimi in Christo filii nostri illustris H. regis Anglorum morantes ad confingendas , litteras publicas invenerunt in communem noscitur excrevisse perniciem, ita ut litterarum nostrarum auctoritas in aliquibus locis in quadam dubitatione jam fluctuaret, nisi tantae praesumptionis excessum censura Ecclesiae quaerat pariter, et emendet. Unde nos de tua praesertim industria confidentes, exsecutionem rei hujusmodi tibi duximus committendam, per A. s. p. mandantes, quatenus falsarios ipsos qualicunque casu reperire, Deo volente, poteris, si clerici sunt, ab ordine, et beneficio, si quod habent, absque ulla dilatione, et appellatione privatos, districta facias sub custodia detineri, donec quid de ipsis agendum sit, plenius tibi ex nostra responsione mandetur. Si quos vero laicos deprehenderis inter eos, charissimo in Christo filio nostro R. Anglorum regi tradas illos pro meritis judicandos, ut in judicio videlicet, tam ecclesiastico quam mundano, pestis illa quae communiter omnibus perniciosa dignoscitur, cum suis auctoribus condemnetur.
EPISTOLA I. AD JUSTUM DOROBERNENSEM EPISCOPUM,  Cui pallium transmittit.
Author: Bonifacius I

Dilectissimo fratri JUSTO, BONIFACIUS.

Pallium per latorem praesentium fraternitati tuae benignitatis studiis invitati direximus, concedentes etiam tibi ordinationes episcoporum, exigente opportunitate, Domini praeveniente misericordia, celebrare: ita ut Christi Evangelium plurimorum annuntiatione in omnibus gentibus, quae necdum conversae sunt, dilatetur, etc.
EPISTOLA II. AD EPISCOPUM ET PRESBYTEROS VICARIOS A PAPA ZOSIMO AD AFRICANAM SYNODUM DIRECTOS.
Author: Bonifacius I

BONIFACIUS episcopus FAUSTINO episcopo et PHILIPPO et ASELLO presbyteris.

Dilectionis vestrae pagina teste presbyterio recensetur etiam portitorum relatione noscetis, quantum gavisus est omnis chorus fraternitatis, et exsultavit in Domino turba sanctorum, postquam auribus suis suspensum diu nuntium super incolumitate vestrae charitatis accepit. Consonante etiam voce laudata est intellecta per litteris sui capitis sollicitudo membrorum. Vobis igitur, et desideriis vestris Christus arrisit, qui dignatus est et in unam revocare divisas, et scissa sarcire, quod fratribus et compresbyteris venientibus cito Dulcitio, et Felice necesse est vobis melius intimetur. Data VI kal. Maii, Monasio V. C. Cons.

Notes: ( sic )
EPISTOLA II.
Author: Gerhohus Reicherspergensis

Ad Henricum S. R. E. cardinalem, cui offert et commendat suam Expositionem psalmi sexagesimi quarti.

Henrico venerabili sanctae Romanae Ecclesiae cardinali presbytero, etc. Exstat infra supradictae Expositioni praemissa. His in eodem Reicherspergensi codice subjungitur epistola Eugenii III, qua Gerhohi Expositionem praemissam Psal. LXIV laudat et approbat, a Baluzio vulgata loc. cit.

Notes: (Exstat infra ad calcem hujus Expositionis.)
EPISTOLA V.
Author: Gerhohus Reicherspergensis

A. Egensis abbatis ad Gerhohum.--Narrat quid praeposito de Triph Babenbergae evenerit, laudatque, rejecta hujus doctrina, catholica scripta Gerhohi.

Domino venerabili G. praeposito de Reichersperge frater A. dictus abbas de Ega devotae orationis obsequium. Quod praepositus de Triph dudum scripsit fidem suam se nobis exposuisse, noveritis non aliter, quam subscripsimus, factum fuisse. Vice quadam in nostri praesentia allato libello dixit: haec est fides mea, legitque ex eo in auribus nostris nobis nihil attendentibus, nihilque de eo suspicantibus. At postquam scripta vestra, quae catholice adversus eum edidistis, accepimus, ex mandato episcopi Babenbergensis egimus, ut una nobiscum ad ejus praesentiam Babenberg accederet, ubi coram non paucis religiosis et litteratis viris episcopo contra eum agente humiliter professus est, nihil tale se deinceps sentire nec scribere. Porro nos his quae eadem scripta vestra habent, consentimus, et catholica judicamus, de caetero optantes et orantes divinam clementiam, ut illuminet oculos cordis vestri ad omnem cognitionem veritatis et amorem virtutis.